NARIADENIE KOMISIE (ES) č. 1869/2006
z 15. decembra 2006,
ktorým sa mení a dopĺňa nariadenie (ES) č. 2172/2005, ktorým sa ustanovujú podrobné pravidlá uplatňovania dovoznej colnej kvóty na živý hovädzí dobytok s hmotnosťou vyššou ako 160 kg a s pôvodom vo Švajčiarsku podľa Dohody medzi Európskym spoločenstvom a Švajčiarskou konfederáciou o obchode s poľnohospodárskymi produktmi
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1), a najmä na jeho článok 32 ods. 1 prvý pododsek,
keďže:
(1)
Nariadením Komisie (ES) č. 2172/2005 (2) sa na viacročnom základe na obdobie od 1. januára do 31. decembra otvára colná kvóta oslobodená od cla na dovoz 4 600 kusov živého hovädzieho dobytka s pôvodom vo Švajčiarsku. Vzhľadom na pristúpenie Bulharska a Rumunska k Európskej únii 1. januára 2007 lehota na predloženie žiadostí o dovoznú colnú kvótu na obdobie od 1. januára 2007 do 31. decembra 2007 sa nariadením Komisie (ES) č. 1677/2006 zo 14. novembra 2006, ktorým sa ustanovuje výnimka z nariadenia (ES) č. 2172/2005, pokiaľ ide o dátum predloženia žiadosti o dovozné práva na obdobie colnej kvóty od 1. januára do 31. decembra 2007 (3), predĺžila do 8. januára 2007.
(2)
Nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (4), sa uplatňuje na dovozné licencie za obdobia dovozných colných kvót začínajúce od 1. januára 2007. V nariadení (ES) č. 1301/2006 sa ustanovujú najmä podrobné pravidlá týkajúce sa žiadostí o dovozné licencie, postavenie žiadateľov a vydávanie licencií. V tomto nariadení sa ustanovuje, že dovozné colné kvóty sú otvorené počas 12 po sebe nasledujúcich mesiacov, a obmedzuje sa ním obdobie platnosti licencií po posledný deň obdobia dovoznej colnej kvóty. Ustanovenia nariadenia (ES) č. 1301/2006 by sa mali uplatňovať na dovozné licencie vydané podľa nariadenia (ES) č. 2172/2005 bez toho, aby boli dotknuté ďalšie podmienky a výnimky ustanovené v tomto nariadení. Tam, kde je to vhodné, je treba zosúladiť ustanovenia nariadenia (ES) č. 2172/2005 s nariadením (ES) č. 1301/2006.
(3)
S cieľom zabrániť špekuláciám by sa počty kusov dostupné v rámci kvóty mali sprístupňovať prevádzkovateľom, ktorí môžu preukázať, že sa skutočne významnou mierou podieľajú na obchode s tretími krajinami. Vzhľadom na túto skutočnosť a s cieľom zabezpečiť účinné riadenie by sa od príslušných prevádzkovateľov malo vyžadovať, aby počas oboch referenčných období uvedených v článku 5 nariadenia (ES) č. 1301/2006 doviezli minimálne 50 zvierat. Navyše členským štátom by sa z administratívnych dôvodov malo umožniť prijímanie overených kópií dokumentov dokazujúcich obchodovanie s tretími krajinami.
(4)
V prípade, že po uplatnení alokačného koeficientu uvedeného v článku 7 ods. 2 nariadenia (ES) č. 1301/2006 vychádza menej ako 50 kusov na žiadosť, príslušné členské štáty by mali rozdeliť množstvo, ktoré je k dispozícii, žrebovaním dovozných práv, z ktorých každé sa vzťahuje na 50 kusov, aby sa zabezpečil obchodne rentabilný počet kusov zvierat na jednu žiadosť.
(5)
Nariadenie (ES) č. 2172/2005 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (ES) č. 2172/2005 sa mení a dopĺňa takto:
1.
V článku 1 ods. 1 sa prvý pododsek nahrádza takto:
„Týmto sa každý rok otvára colná kvóta Spoločenstva oslobodená od cla na obdobia od 1. januára do 31. decembra na dovoz 4 600 kusov živého hovädzieho dobytka s pôvodom vo Švajčiarsku a s hmotnosťou vyššou ako 160 kg, ktorý patrí pod kódy KN 0102 90 41, 0102 90 49, 0102 90 51, 0102 90 59, 0102 90 61, 0102 90 69, 0102 90 71 alebo 0102 90 79.“
2.
Článok 2 sa mení a dopĺňa takto:
a)
odsek 1 sa nahrádza takto:
„1. Na účely uplatnenia článku 5 nariadenia (ES) č. 1301/2006 zapojenie do obchodovania s tretími krajinami uvedené v tomto článku znamená, že žiadatelia doviezli minimálne 50 zvierat, na ktoré sa vzťahujú kódy KN 0102 10 a 0102 90.
Členské štáty môžu prijať ako dôkaz obchodu s tretími krajinami kópie dokumentov uvedených v druhom odseku článku 5 nariadenia (ES) č. 1301/2006, ktoré riadne overil príslušný orgán.“;
b)
odseky 2 a 3 sa vypúšťajú.
3.
Článok 3 sa mení a dopĺňa takto:
a)
odseky 1 a 4 sa vypúšťajú.
b)
odsek 5 sa nahrádza takto:
„5. Po overení predložených dokladov zašle členský štát Komisii najneskôr v desiaty pracovný deň odo dňa uplynutia lehoty na podávanie žiadostí celkový počet kusov, o ktorý žiadajú.
Bez ohľadu na ustanovenia článku 6 ods. 3 nariadenia (ES) č. 1301/2006 platí článok 11 toho nariadenia.“
4.
Odsek 2 článku 4 sa nahrádza týmto textom:
„2. V prípade, že sa žiadosť v dôsledku uplatňovania prideľovacieho koeficientu uvedeného v článku 7 ods. 2 nariadenia (ES) č. 1301/2006 vzťahuje na počet nižší ako 50 kusov, príslušné členské štáty pridelia dostupný počet kusov žrebovaním o dovozné práva na časti po 50 kusoch. V prípade, že je zostávajúci počet nižší ako 50 kusov, udelí sa pre tento počet jedno dovozné právo.“
5.
V článku 6 ods. 4 sa písmeno a) nahrádza takto:
„a)
Krajina pôvodu a voľba ‚áno‘ v kolónke 8 sa označia krížikom;“.
6.
Článok 7 sa mení a dopĺňa takto:
a)
odsek 1 sa nahrádza takto:
„1. Odchylne od článku 9 ods. 1 nariadenia (ES) č. 1291/2000 nie sú dovozné licencie vydávané podľa tohto nariadenia prevoditeľné.“;
b)
odseky 2 a 4 sa vypúšťajú.
7.
Článok 8 sa nahrádza takto:
„Článok 8
Nariadenia (ES) č. 1445/95 a (ES) č. 1291/2000 a nariadenie Komisie (ES) č. 1301/2006 (5) sa uplatňujú s výhradou tohto nariadenia.
8.
Príloha I sa vypúšťa.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. decembra 2006